《度缙云岭宿岭下村舍》
清代·沈清瑞

黄龙隘口来，崎岖地险最。一径青天通，两傍白石碍。

莽莽虎迹深，苍苍树形怪。倾崖漏斜阳，光照飞鸟背。

迢遥上绝顶，山路狭如带。舆夫侧足行，二分垂在外。

气促不得喘，十步九倒退。非意得宽坦，延眺心颇快。

云中辨括州，天外望吴会。是时天骤寒，林长野风大。

行李落叶中，襁属负与载。前途黯将夕，暮色起古桧。

投宿竟谁家，荒村隔烟霭。

作者简介：（1758—?）江苏吴县人，初名南沅，字吉人，号芷生。沈起凤弟。乾隆五十二年进士，官知县。少慧，有“小鸿博”之誉。工诗文，宗法六朝，词亦灵隽。年未四十而卒。有《沈氏群峰集》、《保春词》、《韩诗故》、《孟子逸语》、《史记补注》。